วางแผนเชิงรุกบริหารตลาดแบบเบ็ดเสร็จในพื้นที่ ป้องกันปัญหามะม่วงราคาถูก
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ในช่วงฤดูกาลผลไม้ในขณะนี้ ทำให้มีผลผลิตผลไม้หลายชนิดออกสู่ตลาดเป็นจำนวนมากพร้อมๆ กัน กรมส่งเสริมการเกษตร จึงได้เข้าไปส่งเสริมองค์ความรู้ให้แก่เกษตรกรตั้งแต่กระบวนการผลิต การแปรรูป การตลาดและสนับสนุนให้มีการนำเทคโนโลยีและนวัตกรรมมาใช้ เพื่อให้ผลผลิตมีคุณภาพดีและปลอดภัยต่อผู้บริโภค พร้อมทั้งได้จัดทำแนวทางการบริหารจัดการผลผลิตและตลาดสินค้าเกษตรตั้งแต่ระดับพื้นที่คือ ในระดับอำเภอจนถึงระดับประเทศ ตามแผนบริหารจัดการไม้ผลแบบเบ็ดเสร็จ ปี 2564 – 2566 (ระยะปานกลาง) ของคณะกรรมการพัฒนาและบริหารจัดการไม้ผล ซึ่งมีรัฐมนตรีว่าการกระทรวงเกษตรและสหกรณ์ เป็นประธาน มีการวางระบบบริหารจัดการไม้ผลตลอดห่วงโซ่อุปทาน ตั้งแต่ 3 ระยะ สำหรับการบริหารจัดการมะม่วงนั้น ขณะนี้ได้เข้าสู่ฤดูกาลมะม่วงแล้ว โดยเริ่มเก็บเกี่ยวตั้งแต่เดือนมีนาคมถึงเดือนมิถุนายน ซึ่งจะมีผลผลิตมากปลายเดือนมีนาคมถึงเดือนพฤษภาคม ร้อยละ 60 จังหวัดสุพรรณบุรีนั้น มีพื้นที่การปลูกมะม่วงกว่า 33,355 ไร่ ให้ผลผลิตแล้ว 27,939 ไร่ โดยสำนักงานเกษตรจังหวัดอ่างทอง ได้ประสานกับบริษัทเอกชนรับซื้อมะม่วงน้ำดอกไม้อ่อน เพื่อนำไปผลิตมะม่วงยำต่อไป รวมทั้งประสานไปยังตลาดไท ซึ่งมีโครงการตลาดร่วมใจสินค้าปลอดภัย เปิดโซนสำหรับให้เกษตรกรนำผลผลิตที่มีคุณภาพเข้าจำหน่ายได้ สำหรับจังหวัดสิงห์บุรี พื้นที่การปลูกมะม่วงทั้งหมด 2,160 ไร่ โดยส่วนใหญ่ปลูกเป็นสวนหลังบ้านกระจายอยู่ทั่วไป หรือเป็นสวนขนาดพื้นที่ 1 - 5 ไร่ ขณะนี้ มีการประชาสัมพันธ์ไปยังหน่วยงานและประชาชนทั่วไปให้เข้าไปซื้อผลผลิตหน้าสวนได้โดยตรงและนำผลผลิตออกมาจำหน่ายที่ตลาดของหน่วยงานภาครัฐจัดตั้งขึ้น เช่น ศาลากลางจังหวัด ส่วนราชการอื่นๆ เป็นที่เรียบร้อยแล้ว